CELEX: 32017D0956
Language: et
Date: 2017-05-29 00:00:00
Title: Nõukogu otsus (Euratom) 2017/956, 29. mai 2017, Teadusuuringute Ühiskeskuse poolt Euroopa Aatomienergiaühenduse jaoks rakendatava tihevooreaktori täiendava teadusprogrammi (ajavahemikuks 2016-2019) vastuvõtmise kohta

7.6.2017   
            
            
               ET
            
            
               Euroopa Liidu Teataja
            
            
               L 144/23
            
         NÕUKOGU OTSUS (Euratom) 2017/956,
   29. mai 2017,
   Teadusuuringute Ühiskeskuse poolt Euroopa Aatomienergiaühenduse jaoks rakendatava tihevooreaktori täiendava teadusprogrammi (ajavahemikuks 2016-2019) vastuvõtmise kohta
   EUROOPA LIIDU NÕUKOGU,
   võttes arvesse Euroopa Aatomienergiaühenduse asutamislepingut, eriti selle artiklit 7,
   võttes arvesse Euroopa Komisjoni ettepanekut,
   pärast konsulteerimist teadus- ja tehnikakomiteega
   ning arvestades järgmist:
   
               (1)
            
            
               Euroopa teadusruumi raames on Petteni tihevooreaktor praegu ja mõnda aega edaspidi oluline vahend, millega ühendusel on võimalik uurida materjaliteadust, materjalide katsetamist, tuumameditsiini ja tuumareaktorite ohutust.
            
         
               (2)
            
            
               Tihevooreaktori käitamist on toetatud mitme täiendava teadusprogrammiga, millest viimane (1) lõppes 31. detsembril 2015.
            
         
               (3)
            
            
               Tihevooreaktori käitamine jätkus terve 2016. aasta ilma täiendava teadusprogrammita, oodates rahastavate liikmesriikide volitatud üksuste läbirääkimiste tulemusi. Kuna läbirääkimised lõppesid kokkuleppega kahe riikliku üksuse vahel, on vaja uut täiendavat teadusprogrammi, et anda tihevooreaktorile jätkuvat rahalist toetust.
            
         
               (4)
            
            
               Täiendavate teadusprogrammide vahelise järjepidevuse tagamiseks tuleks käesolevat otsust kohaldada alates 1. jaanuarist 2016. Osa 2016–2019 tihevooreaktoreid käsitleva täiendava teadusprogrammi alusel tasutud osamaksete kasutamist 2016. aastal tekkinud kulude katmiseks tuleks lubada.
            
         
               (5)
            
            
               Võttes arvesse, et tihevooreaktor on ühenduse teadusuuringute taristu asendamatu osa sellistes valdkondades nagu tuumareaktorite ohutus, tervis (sealhulgas meditsiiniliste isotoopide väljatöötamine meditsiinialaste teadusküsimuste lahendamiseks), tuumasüntees, alusuuringud, koolitused ning jäätmekäitlus (sealhulgas tuumkütuste ohutus, mida kasutatakse Euroopa huvides spetsiifilistes liidu reaktorisüsteemides), tuleks jätkata reaktori käitamist 2016–2019 tihevooreaktoreid käsitleva täiendava teadusprogrammi alusel kuni 2019. aasta lõpuni.
            
         
               (6)
            
            
               Arvestades nende erihuvi tihevooreaktori kiiritusvõime vastu, on Commissariat à l'énergie atomique et aux énergies alternatives (CEA – tuuma- ja alternatiivenergia komissariaat)) ning NRG: Nuclear Research and consultancy Group V.O.F. („NRG“ – tuumauuringute ja -konsultatsioonide rühm), kes on vastavalt Prantsusmaa ja Madalmaade rakendusorganid) nõustunud rahastama kogu 2016–2019 tihevooreaktoreid käsitlevat täiendavat teadusprogrammi, tehes selleks sihtotstarbelise tuluna osamakseid Euroopa Liidu üldeelarvesse.
            
         
               (7)
            
            
               Kõnealused osamaksed on ette nähtud tihevooreaktori käitamiseks, et toetada uurimisprogrammi, mis eeldab tihevooreaktori tavapärast käitamist ja korrapärast hooldust. Käitaja NRG esitatud ametlik teatis riiklikule reguleerivale asutusele ohutu konserveerimise staatusele eelnevast reaktori lõplikust seiskamisest peaks lõpetama teha jäänud maksed ja komisjoni esitatud rahastamisnõuded,
            
         ON VASTU VÕTNUD KÄESOLEVA OTSUSE:
   Artikkel 1
   Võetakse vastu tihevooreaktori käitamist käsitlev täiendav teadusprogramm, mille eesmärgid on sätestatud I lisas ja mille kestus on neli aastat alates 1. jaanuarist 2016.
   Artikkel 2
   Programmi elluviimisega seotud kulud (hinnanguliselt 30,2 miljonit eurot) kaetakse täielikult Prantsusmaa ja Madalmaade osamaksetest, mis tehakse vastavalt CEA ja NRG kaudu. Kõnealuse summa jaotus on toodud II lisas. Selliseid vahendeid käsitatakse sihtotstarbelise tuluna kooskõlas Euroopa Parlamendi ja nõukogu määruse (EL, Euratom) nr 966/2012 (2) artikli 21 lõikega 2.
   Artikkel 3
   1.   Programmi juhtimise eest vastutab komisjon. Selleks kasutab ta Teadusuuringute Ühiskeskuse abi.
   2.   Komisjon hoiab Teadusuuringute Ühiskeskuse juhatajate nõukogu kursis programmi rakendamisega.
   Artikkel 4
   Juhul kui NRG teavitab Madalmaade reguleerivat ametit ametlikult tihevooreaktori lõplikust seiskamisest (mis eelneb ohutu konserveerimise staatusele), peatatakse Prantsusmaa ja Madalmaade kohustus teha vastavalt CEA ja NRG kaudu edasisi makseid ning samuti komisjoni esitatud rahastamisnõuded.
   Artikkel 5
   Komisjon esitab Euroopa Parlamendile ja nõukogule lõpparuande käesoleva otsuse rakendamise kohta pärast 2016–2019 tihevooreaktoreid käsitleva täiendava teadusprogrammi lõppemist.
   Artikkel 6
   Käesolev otsus jõustub selle Euroopa Liidu Teatajas avaldamise päeval.
   Seda kohaldatakse alates 1. jaanuarist 2016.
   Artikkel 7
   Käesolev otsus on adresseeritud liikmesriikidele.
   
      Brüssel, 29. mai 2017
      
         
            Nõukogu nimel
         
         
            eesistuja
         
         C. CORDONA
      
   
   
      (1)  Vt nõukogu 13. novembri 2012. aasta otsust 2012/709/Euratom Teadusuuringute Ühiskeskuse poolt Euroopa Aatomienergiaühenduse jaoks rakendatava täiendava teadusprogrammi aastateks 2012–2015) vastuvõtmise kohta (ELT L 321, 20.11.2012, lk 59).
   
      (2)  Euroopa Parlamendi ja nõukogu 25. oktoobri 2012. aasta määrus (EL, Euratom) nr 966/2012, mis käsitleb Euroopa Liidu üldeelarve suhtes kohaldatavaid finantseeskirju ning millega tunnistatakse kehtetuks nõukogu määrus (EÜ, Euratom) nr 1605/2002 (ELT L 298, 26.10.2012, lk 1).
   
      I LISA
      TEADUSLIKUD JA TEHNILISED EESMÄRGID
      Täiendava teadusprogrammi põhieesmärgid on järgmised.
      
                  1.
               
               
                  Tihevooreaktori ohutu ja usaldusväärne käitamine, et tagada neutronivoo kättesaadavus katse-eesmärkidel.
               
            
                  2.
               
               
                  Tihevooreaktori tõhusa kasutamise võimaldamine teadusasutustele, kes tegelevad paljude erinevate teadusvaldkondadega: tuumareaktorite ohutuse suurendamine, tervis (sealhulgas meditsiiniliste isotoopide väljatöötamine), tuumasüntees, teaduse põhialused, koolitused ning jäätmekäitlus (sealhulgas tuumkütuste ohutus Euroopa huvidele vastavates reaktorisüsteemides).
               
            
   
      II LISA
      OSAMAKSETE JAOTUS
      Täiendava teadusprogrammi osamaksed tasuvad Madalmaad ja Prantsusmaa.
      Osamaksed jaotuvad järgmiselt:
      
                   
               
               
                  Prantsusmaa: 1,2 miljonit eurot
               
            
                   
               
               
                  Madalmaad: 29 miljonit eurot
               
            
                   
               
               
                  Kokku: 30,2 miljonit eurot
               
            Kõnealused osamaksed tasutakse Euroopa liidu üldeelarvesse ja assigneeritakse käesolevale programmile. Osa käesoleva täiendava programmi alusel tasutud osamaksetest võib vastavalt osamakseid maksvate liikmesriikide ja komisjoni vahel kokku lepitavale tööprogrammile kasutada ka kõrgvooreaktori käitamisega 2016. aastal tekkinud kulude katmiseks.
      Kõnealused osamaksed on kindlaks määratud ega kuulu seoses käitamise, hoolduse ega dekomisjoneerimise kulude muutumisega ülevaatamisele.